Polisie vra hulp ná boer gru-vonds maakArgieffoto: Nico Strydom Die Mid Illovo-polisie in KwaZulu-Natal het Dinsdag ŉ beroep op die publiek gedoen om die naasbestaandes van ŉ vrou op te spoor wie se liggaam in ŉ vlak graf op ŉ plaas in die omgewing gevind is. Kol. Thembeka Mbhele, provinsiale polisiewoordvoerder, het Woensdag gesê ŉ boer het verlede Dinsdag op sy plaas gewerk toe hy ŉ vlak graf, bedek met boomtakke, opgemerk het. “Hy het gaan ondersoek instel en gesien ŉ hand en voet steek by die grond uit. Hy het dadelik die polisie ontbied,” het Mbhele gesê. Beamptes van die polisie se soek-en-reddingseenheid het die vrou, in haar 30’s, se liggaam uit die grond gehaal. “Sy het kopbeserings en ŉ diep wond aan haar voorkop gehad. Sy het ŉ pienk hemp en swart kleefbroek aangehad. ŉ Hamer met ŉ geel en groen handvatsel is langs haar liggaam gevind.” Die Mid Illovo-polisie ondersoek ŉ saak van moord. Niemand is nog in verband met die voorval in hegtenis geneem nie en die vrou se identiteit is onbekend. Mbhele het ŉ beroep op die publiek gedoen om die polisie te help om die vrou se naasbestaandes op te spoor wat haar kan uitken. Enigiemand met inligting oor die voorval of die vrou word versoek om ao. Sibiya by 082 459 6628 of Stop Misdaad by 08600 10111 te skakel.